

**Gradska tržnica d.o.o., Augusta Šenoe 12, Varaždin –Tel. 042-320-956 / Fax 042-302-902 www.varazdinskiplac.hr**

**Matični broj:01318853 OIB:31452810613 Žiro račun: Privredna banka Zagreb HR4823400091110219073**

**OBJAVA ZA MEDIJE**

/za objavu odmah/

**Jubilarni 10. Varaždinski sejem na Kapucinskom trgu u Varaždinu okupio**

**najbolje domaće proizvođače hrane**

**Ove godine tradicionalni je Varaždinski sejem doživio svoju okruglu 10. godišnjicu, te potvrdio status najvećeg regionalnog sajma domaće i zdrave hrane**

**Subota, 27. svibnja** – Domaći proizvođači danas su na Varaždinskom sejmu nudili isključivo vlastite proizvode: voće i voćne prerađevine; pekarske proizvode, tjestenine, namaze, bezglutensku hranu, ulja, zdrave grickalice, sireve i mliječne proizvode, meso i suhomesnate proizvode, ribu, med, proizvode od meda, licitarske ukrase, povrće i prerađevine od povrća, ljekovito bilje i cvijeće, lavandu i ručne radove.

Većina izlagača je iz Varaždinske i susjednih županija, no velik broj stigao je iz Prigorja, Moslavine i Slavonije. Mnogi su Varaždinci i gradski šetači iskoristili ovaj izuzetan događaj za nabavku zdravih domaćih delicija, no sajam je bio i odlična prigoda za naučiti nešto novo, upoznati proizvođače, razmijeniti kontakte i savjete.

10. Varaždinski sejem organizirali su Grad Varaždin, Varaždinska županija, Gradska tržnica i Turistička zajednica Grada Varaždina.

Direktor izvršnog organizatora, Gradske tržnice, **Predrag Ciglar,** zahvalilo je izlagačima na odazivu, posebice onima koji dolaze na Varaždinski sejem od samog početka. Istaknuo je važnost njegovanja tradicije sajmovanja u gradu Varaždinu: ' *Cilj Varaždinskog sejma je predstaviti domaće proizvođače koji hranu proizvode na vlastitim gospodarstvima. Zbog brzog životnog ritma, ljudi često posvećuju premalo vremena nabavci hrane, ne obraćajući pažnju na njeno porijeklo. Ovaj sajam pružio je prigodu za drugačije iskustvo jer ovdje se moglo upoznati lokalne proizvođače koji hranu proizvode u našem susjedstvu. Oni nude stare iskušane sorte proizvedene bez genetskog inženjeringa i upotrebe pesticida. Kupujući njihovu hranu pomažemo održivi razvoj, napredak i domaću poljoprivredu'*, zaključio je te dodao kako se nada da će ovo iskustvo posjetitelje motivirati za redovan posjet varaždinskome placu i nabavku zdrave domaće hrane i ubuduće.

Na Kapucinskom trgu u subotu se s dobrom hranom udružilo i dobro društvo, jer na velikoj pozornici tijekom cijelog dana redali su se nastupi **CTK**, **Štigleca**, **Kavalira**, **Kraljeva ulice** i **TS Špancira**. Uz veselu zvučnu kulisu, za dobru atmosferu brinuli su uvijek dobro raspoloženi voditelji **Krunoslav Čolo** i **Mirko Fodor**.

**Gradska tržnica d.o.o.**

direktor Predrag Ciglar

E: direktor@varazdinskiplac.hr

T: 042.320.956